**Rungtynės ar varžybos? (2023-09-29)**

Dažna ne tik krepšininkų ar trenerių klaida, bet ir šios sporto šakos gerbėjų, kurie „nekantriai laukia šio vakaro varžybų.“ Žodis varžybos lyg ir skamba kaip varžymasis, pavyzdžiui, dviejų komandų, tačiau jis netinkamas kalbant apie paprastas rungtynes. Varžybos vyksta tuomet, kai išsidalijamos vietos, pavyzdžiui, pirma, antra, trečia, ketvirta ir panašiai.

**Rungtynės** – tai viena dviejų žaidėjų (pavyzdžiui, teniso) arba komandų sportinė kova pagal to žaidimo taisykles tarpusavio pranašumui nustatyti.

**Varžybos** – tai sportininkų, komandų, klubų varžymasis, rungtyniavimas pagal tam tikrus nuostatus; joms pasibaigus nustatomi nugalėtojai, prizininkai, skiriamos vietos. Varžybos – tai keliolika ar keliasdešimt rungtynių, kurioms sužaisti reikia ilgesnio laiko, ne vienos dienos.

*Šaltinis – Valstybinės lietuvių kalbos komisijos Konsultacijų bankas*